**Emilienborg har købt Nordeas hovedsæde i Aarhus**

Emilienborg har pr. 1. december overtaget en central placeret ejendom på Sankt Clemens Torv i Aarhus.

Thorkil Kristensen, direktør i Emilienborg glæder sig over overtagelsen af ejendommen. ”Det er en spændende ejendom, som oprindeligt er opført som bank- og kontorbygning i 1967. Den har lige indtil Nordeas fraflytning i foråret 2022 været anvendt til samme formål. I 1967 indviede guldsmed Knud Pedersen ligeledes sin forretning i ejendommen, og er med sin fortsatte tilstedeværelse et godt aktiv for ejendommen.

Ejendommen er beliggende Sankt Clemens Torv 6 i Aarhus og rummer i alt 3.200 kvm. fordelt på fem etager samt en høj kælder.

Planen er at bruge de kommende måneder på at vurdere ejendommens potentiale. ”Med den centrale beliggenhed ser vi positivt på mulighederne for at finde et godt match til ejendommen indenfor butik, restaurant og kontor” siger Thorkil Kristensen.

”Den gældende lokalplan giver mulighed for, at der fremadrettet vil kunne skabes et mere attraktivt og levende butiksliv i området omkring Sankt Clemens Torv og Bispetorvet. Målet er at skabe en bedre sammenhæng mellem Strøget, Sankt Clemens Stræde og Store Torv” udtaler Thorkil Kristensen.

Ejendomsmæglerfirmaet, Thorkild Kristensen Erhverv Aarhus har formidlet handelen på vegne af PKA-pension.